club47031643
Кудайды кем коргон? 
Кудайды кем кöргöн, сен кöргöҥ  бö? – деп суражат. 
Кудайды кажы ла кижи башка – башка оҥдоп јат. Је чынын айтса, кижи Кудайы  јÿреги ажыра алынбаза, сен оны канча јылга бедире, öлöрдиҥ  öлгöнчö  бир де кöрÿп албазыҥ.  Алтай кижи айдып јат, мениҥ Кудайым ар – бÿткеним,  Агаш – ташту Алтайым  деп. Мынызы да чын эмей. Је, алтай кижиниҥ  јÿреги сыстап, ыйлап, кыйгырып, кöксине  бадынбай шыралап, бедиренип јат, ол Кудайын бедиреп турганы болор. Кижиниҥ  јÿреги башка – башка болор: јымжак ла кату, таш ла темир,  тÿктÿ  ле тас, ак ла кара.  Јымжак  јÿректÿ  кижи - јалакай ла јобош; кату јÿректÿ  кижи – соок;  таш јÿректÿ  кижи – коомой ло јамаан, килеји  јок; темир јÿректÿ  кижи - казыр ла калју; тÿктÿ  јÿректÿ  кижи – тегин ле кижи, эш неме керексибес, ого не де тийбес, бары да туҥей, јогы да тÿҥей, ыйлап та билбес, ачурканып та билбес, каткырып суунип  те отурбас; тас  јÿректÿ  кижи – ары – бери јайылып, јалканчып  јÿрер; ак  јÿректÿ кижи ару – ак санаалу, килемкей;  кара јÿректÿ  кижи – кара санааларга карыл јÿрет.  Оныҥ учун, кандый ла  јÿректи ойгозор керек, јымжак болзо катууландырар, кату болзо јымжадар, тÿктÿ  болзо тÿгин  јулар, тас болзо тÿктендирер, таш болзо оодор, темир болзо эгеп туруп ойгозор.  Кудай - кижини ойгозор, кижини - ойгорлык (мудрый)кижи ойгозор. 
Кижи бастыра не немени аайлу – башту, кемдÿ – томду эдинер, кöрöр, айдар, тузаланар, јÿрер.  Оныҥ  учун, кижи бойын  тÿзедип, кеминде, аайлу – башту болотоны, учурлу. Кижи бойын  јеҥип, тÿзединип, уур – кÿч јолдорды öдÿп  туруп, Кудайына келип јат. Сениҥ  јÿрегиҥ арчылып, ачылып Кудайыҥа једип алган болзоҥ, сен байлык кöгÿстÿ, эҥ  бийик кижи болорыҥ:  санаалу, сезимдÿ, ырымду, јÿрÿмдÿ. Кудайыҥ  сениле кожо кайда ла качан да болор. Ол ло. Бодоп, - Кудай кöрöтöм, Кем Кудайды кöргöн! – деп, кыйгырба,  јÿрегиҥди оҥдоп болбой  јÿреле! Кудайыҥ  сениҥ  јÿрегиҥде.  Јÿрегиҥде бастыра јер телекей бадып калган болзо. Бу сен эҥ байлык кижи болорыҥ, айландыра эбиртип куучындар, айлаткыштап айдар, шÿÿп кöрÿп шÿÿлтезин чыгарар, оҥдобосты оҥдоор, Кудайыла куучындажар. Мынайып барган кижи ойгор болор (мудрый). Ойгор улуска, Кудай берет јайалтаны. Јайалта кандый ла болор кижиде, ойгорлык јайалта ол башка, айлаткыштап, шÿÿп, Кудайдаҥ  јетирÿни алып, айдып отурар (информацияны). 
Онын учун, кижи бойы – бойын јеҥип, солынып барганы эҥ јакшы керек. Кижи јÿрегин солыр, албаданып, бойы – бойыҥды јеҥ  дегени ол болор.

 Баш ла болзын баш болзын Öрö  турган Јайааныс, Ӱч Курбустан Кудайс.